钦定古今图书集成/明伦汇编/家范典/第015卷 > 宋袁氏世范 > 《睦亲篇》
## 钦定古今图书集成/明伦汇编/家范典/第015卷 > 宋袁氏世范 > 《睦亲篇》

人之父子，或不思各尽其道而互相责备者，尤启不
和之渐也。若各能反思，则无事矣。为父者曰：“吾今日
为人之父，盖前日尝为人之子矣。”凡吾前日事亲之
道，每事尽善，则为子者得于见闻，不待教诏而知效。
傥吾前日事亲之道有所未善，将以责其子，得不有
愧于心？《为子》者曰：“吾今日为人之子，则他日亦当为
人之父。”今吾父之抚育我者如此，𢌿付我者如此，亦
云厚矣。他日吾之待其子不异于吾之父，则可以俯仰无愧。若或不及，非惟有负于其子，亦何颜以见其
父。然世之善为人子者，常善为人父；不能孝其亲者，
常欲虐其子。此无他，贤者能自反，则无往而不善。不
贤者不能自反。为人子则多怨；为人“父则多暴。”“然则
自反”之说，惟贤者可以言此。

又

慈父固多败子，子孝而父或不察。盖中人之性，遇强
则避，遇弱则肆。父严而子知所畏，则不敢为非，父宽
则子玩《易》而恣其所行矣。子之不肖，父多优容，子之
愿悫，父或责备之无已。惟贤智之人，即无此患。